A Tanács irányelve
(1990. július 27.)
a 76/464/EGK irányelv mellékletének I. listájában szereplő egyes veszélyes anyagok kibocsátására vonatkozó határértékekről és minőségi célkitűzésekről szóló 86/280/EGK irányelv II. mellékletének módosításáról
(90/415/EGK)
AZ EURÓPAI KÖZÖSSÉGEK TANÁCSA,
tekintettel az Európai Gazdasági Közösséget létrehozó szerződésre és különösen annak 130s. cikkére,
tekintettel a Közösség vízi környezetébe bocsátott egyes veszélyes anyagok által okozott szennyezésről szóló, 1976. május 4-i 76/464/EGK tanácsi irányelvre [1] és különösen annak 6. és 12. cikkére,
tekintettel a Bizottság javaslatára [2],
tekintettel az Európai Parlament véleményére [3],
tekintettel a Gazdasági és Szociális Bizottság véleményére [4],
mivel a Közösség vízi környezetének az egyes veszélyes anyagok által okozott szennyezésekkel szembeni védelme érdekében a 76/464/EGK irányelv 3. cikke olyan előzetes engedélyezési rendszert vezetett be, amely a melléklet I. listájában felsorolt anyagok kibocsátására vonatkozó kibocsátási szabványokat határozza meg; mivel ugyanazon irányelv 6. cikke előírja azt, hogy az ilyen kibocsátási szabványokra határértékeket és egyben az ilyen anyagok kibocsátása által érintett vízi környezetre minőségi célkitűzéseket is elő kell írni;
mivel a tagállamoknak alkalmazniuk kell a határértékeket, kivéve olyan esetekben, amikor minőségi célkitűzéseket alkalmazhatnak;
mivel a 88/347/EGK irányelvvel [5] módosított 86/280/EGK irányelvet [6] a Bizottság javaslata alapján kell kiegészíteni és módosítani főleg a toxicitásra, a perzisztenciára és az élő szervezetekben, valamint az üledékekben történő felhalmozódásra vonatkozó tudományos ismeretekben bekövetkező fejlődésnek, vagy a rendelkezésre álló legjobb műszaki eszközök fejlődésének megfelelően; mivel e célból szükséges az említett irányelvet további veszélyes anyagokra vonatkozó intézkedésekkel kiegészíteni, és a II. melléklet tartalmát módosítani;
mivel a 86/280/EGK irányelv 5. cikke előírja, hogy az ilyen anyagokat jelentős mennyiségben kibocsátó bizonyos más szennyező forrásokra, amelyekre nem vonatkoznak a közösségi határértékek vagy a nemzeti kibocsátási szabványok, sajátos programokat kell kidolgozni a szennyezés kiküszöbölése érdekében;
mivel a 86/280/EGK irányelv 5. cikke előírásainak hatálya alá tartozó kis mennyiségű kibocsátásokat célszerű mentesíteni a 76/464/EGK irányelv 3. cikkének előírásai alól;
mivel a 76/464/EGK irányelvben megállapított követelmények alapján az 1-2-diklór-etánt, triklór-etilént, perklór-etilént és a triklór-benzolt a 86/280/EGK irányelv előírásainak kell alávetni,
ELFOGADTA EZT AZ IRÁNYELVET:
1. cikk
A 86/280/EGK irányelv II. melléklete ezen irányelv melléklete szerint módosul.
2. cikk
(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek az értesítéstől [7] számított 18 hónapon belül megfeleljenek. Erről haladéktalanul tájékoztatják a Bizottságot.
(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.
3. cikk
Ennek az irányelvnek a tagállamok a címzettjei.
Kelt Brüsszelben, 1990. július 27-én.